CELEX: 32021D1380
Language: ro
Date: 2021-08-19 00:00:00
Title: Decizia de punere în aplicare (UE) 2021/1380 a Comisiei din 19 august 2021 de stabilire, în scopul de a facilita exercitarea dreptului la liberă circulație pe teritoriul Uniunii, a echivalenței certificatelor privind COVID-19 eliberate de Ucraina cu certificatele eliberate în conformitate cu Regulamentul (UE) 2021/953 al Parlamentului European și al Consiliului (Text cu relevanță pentru SEE)

20.8.2021   
               
               
                  RO
               
               
                  Jurnalul Oficial al Uniunii Europene
               
               
                  L 297/35
               
            
         DECIZIA DE PUNERE ÎN APLICARE (UE) 2021/1380 A COMISIEI
         din 19 august 2021
         de stabilire, în scopul de a facilita exercitarea dreptului la liberă circulație pe teritoriul Uniunii, a echivalenței certificatelor privind COVID-19 eliberate de Ucraina cu certificatele eliberate în conformitate cu Regulamentul (UE) 2021/953 al Parlamentului European și al Consiliului
         (Text cu relevanță pentru SEE)
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) 2021/953 al Parlamentului European și al Consiliului din 14 iunie 2021 privind cadrul pentru eliberarea, verificarea și acceptarea certificatelor interoperabile de vaccinare, testare și vindecare de COVID-19 (certificatul digital al UE privind COVID) pentru a facilita libera circulație pe durata pandemiei de COVID-19 (1), în special articolul 8 alineatul (2),
         întrucât:
         
                     (1)
                  
                  
                     Regulamentul (UE) 2021/953 stabilește cadrul pentru eliberarea, verificarea și acceptarea certificatelor interoperabile de vaccinare, testare și vindecare de COVID-19 („certificatul digital al UE privind COVID”) cu scopul de a facilita exercitarea de către deținătorii acestora a dreptului lor la liberă circulație pe durata pandemiei de COVID-19. De asemenea, acesta contribuie la facilitarea eliminării treptate și în mod coordonat a restricțiilor privind libera circulație instituite de statele membre, în conformitate cu dreptul Uniunii, pentru a limita răspândirea SARS-CoV-2.
                  
               
                     (2)
                  
                  
                     Regulamentul (UE) 2021/953 permite acceptarea certificatelor privind COVID-19 eliberate de țări terțe cetățenilor Uniunii și membrilor familiilor acestora în cazul în care Comisia constată că respectivele certificate privind COVID-19 sunt eliberate în conformitate cu standarde care trebuie considerate echivalente cu cele stabilite în temeiul acestui regulament. În plus, în conformitate cu Regulamentul (UE) 2021/954 al Parlamentului European și al Consiliului (2), statele membre trebuie să aplice normele prevăzute în Regulamentul (UE) 2021/953 resortisanților țărilor terțe care nu intră în domeniul de aplicare al acestui regulament, dar care se află în situație de ședere legală sau care își au reședința legală pe teritoriul lor și care au dreptul de a călători în alte state membre în conformitate cu dreptul Uniunii. Prin urmare, orice constatare privind echivalența prevăzută în prezenta decizie ar trebui să se aplice certificatelor de vaccinare împotriva COVID-19 eliberate de Ucraina cetățenilor Uniunii și membrilor familiilor acestora. În mod similar, pe baza Regulamentului (UE) 2021/954, astfel de constatări privind echivalența ar trebui să se aplice, de asemenea, certificatelor de vaccinare împotriva COVID-19 eliberate de Ucraina resortisanților țărilor terțe care se află în situație de ședere legală sau care își au reședința legală pe teritoriul statelor membre, în condițiile prevăzute în acest regulament.
                  
               
                     (3)
                  
                  
                     La 16 iulie 2021, Ucraina a furnizat Comisiei informații detaliate privind eliberarea de certificate interoperabile de vaccinare, testare și vindecare de COVID-19 în cadrul sistemului intitulat „Single State portal of electronic services” (portalul Diia și aplicația mobilă), Ucraina a informat Comisia că, în opinia sa, certificatele sale privind COVID-19 sunt eliberate în conformitate cu un standard și cu un sistem tehnologic care sunt interoperabile cu cadrul de încredere instituit prin Regulamentul (UE) 2021/953 și care permit verificarea autenticității, valabilității și integrității certificatelor. În acest sens, Ucraina a informat Comisia că certificatele privind COVID-19 eliberate de Ucraina în conformitate cu sistemul „Single State portal of electronic services” (portalul Diia și aplicația mobilă) conțin datele prevăzute în anexa la Regulamentul (UE) 2021/953.
                  
               
                     (4)
                  
                  
                     La 4 august 2021, în urma unei cereri din partea Ucrainei, Comisia a efectuat teste tehnice care au demonstrat că certificatele de vaccinare, testare și vindecare de COVID-19 sunt eliberate de Ucraina în conformitate cu un sistem, „Single State portal of electronic services” (portalul Diia și aplicația mobilă), care este interoperabil cu cadrul de încredere instituit prin Regulamentul (UE) 2021/953 și care permite verificarea autenticității, valabilității și integrității acestora. Comisia a confirmat, de asemenea, că certificatele de vaccinare, testare și vindecare de COVID-19 eliberate de Ucraina în conformitate cu sistemul „Portalul unic de stat al serviciilor electronice (portalul Diia și aplicația mobilă) conțin datele necesare.
                  
               
                     (5)
                  
                  
                     În plus, Ucraina a informat Comisia că va elibera certificate de vaccinare interoperabile pentru vaccinurile împotriva COVID-19. Acestea includ în prezent Vaxzevria, Comirnaty, Spikevax, COVID-19 Vaccine Janssen, CoronaVac-COVID-19 Vaccine (Vero Cell) Inactivated, Covishield și NVX-CoV2373.
                  
               
                     (6)
                  
                  
                     De asemenea, Ucraina a informat Comisia că va emite certificate de testare interoperabile numai pentru testele de amplificare a acidului nucleic sau pentru testele antigenice rapide enumerate în lista comună actualizată a testelor antigenice rapide pentru COVID-19 convenită de Comitetul pentru securitate sanitară, instituit prin articolul 17 din Decizia 1082/2013/UE a Parlamentului European și a Consiliului (3), în temeiul Recomandării Consiliului din 21 ianuarie 2021 (4).
                  
               
                     (7)
                  
                  
                     În plus, Ucraina a informat Comisia că eliberează certificate interoperabile de vindecare cel mai devreme la 14 zile de la data rezultatului pozitiv al testului. Aceste certificate sunt valabile cel mult 180 de zile de la data primului test pozitiv.
                  
               
                     (8)
                  
                  
                     Ucraina a informat, de asemenea, Comisia că acceptă certificatele de vaccinare, testare și vindecare eliberate de statele membre, de țările SEE și de alte țări cu privire la care se adoptă o decizie de punere în aplicare în temeiul articolului 8 alineatul (2) din Regulamentul (UE) 2021/953. Ucraina a informat, de asemenea, Comisia că persoanele cu certificat digital al UE privind COVID pentru testul NAAT negativ și certificat digital al UE privind COVID pentru testul RAT negativ au permisiunea de a intra în Ucraina, dar, la fel ca în cazul cetățenilor ucraineni, este necesar ca acestea să efectueze teste NAAT\ RAT suplimentare în termen de 72 de ore.
                  
               
                     (9)
                  
                  
                     În plus, Ucraina a informat Comisia că, atunci când verificatorii din Ucraina verifică certificatele, datele cu caracter personal incluse în acestea vor fi prelucrate numai pentru a verifica și confirma situația titularului în ceea ce privește vaccinarea, testarea și vindecarea și nu vor fi păstrate ulterior.
                  
               
                     (10)
                  
                  
                     Prin urmare, sunt îndeplinite criteriile necesare pentru a stabili că certificatele privind COVID-19 eliberate de Ucraina în conformitate cu sistemul „Single State portal of electronic services” (portalul Diia și aplicația mobilă) trebuie să fie considerate echivalente cu cele eliberate în conformitate cu Regulamentul (UE) 2021/953.
                  
               
                     (11)
                  
                  
                     Prin urmare, certificatele privind COVID-19 eliberate de Ucraina în conformitate cu sistemul „Single State portal of electronic services” (portalul Diia și aplicația mobilă) ar trebui să fie acceptate în condițiile menționate la articolul 5 alineatul (5), la articolul 6 alineatul (5) și la articolul 7 alineatul (8) din Regulamentul (UE) 2021/953.
                  
               
                     (12)
                  
                  
                     Pentru ca prezenta decizie să fie operațională, Ucraina ar trebui să fie conectată la cadrul de încredere al UE pentru certificatele digitale privind COVID-19 instituit prin Regulamentul (UE) 2021/953.
                  
               
                     (13)
                  
                  
                     Pentru a proteja interesele Uniunii, în special în domeniul sănătății publice, Comisia poate face uz de competențele sale pentru a suspenda sau a denunța prezenta decizie în cazul în care condițiile prevăzute la articolul 8 alineatul (2) din Regulamentul (UE) 2021/953 nu mai sunt îndeplinite.
                  
               
                     (14)
                  
                  
                     Având în vedere necesitatea de a conecta cât mai rapid cu putință Ucraina la cadrul de încredere pentru certificatul digital al UE privind COVID instituit prin Regulamentul (UE) 2021/953, prezenta decizie ar trebui să intre în vigoare la data publicării în Jurnalul Oficial al Uniunii Europene.
                  
               
                     (15)
                  
                  
                     Măsurile prevăzute în prezenta decizie sunt conforme cu avizul comitetului instituit în temeiul articolului 14 din Regulamentul (UE) 2021/953,
                  
               ADOPTĂ PREZENTA DECIZIE:
         
            Articolul 1
            Certificatele de vaccinare, testare și vindecare de COVID-19 eliberate de Ucraina în conformitate cu sistemul „Single State portal of electronic services” (portalul Diia și aplicația mobilă) sunt, în scopul de a facilita exercitarea dreptului la liberă circulație în cadrul Uniunii, considerate ca fiind echivalente cu cele eliberate în conformitate cu Regulamentul (UE) 2021/953.
         
         
            Articolul 2
            Ucraina este conectată la cadrul de încredere pentru certificatul digital al UE privind COVID instituit prin Regulamentul (UE) 2021/953.
         
         
            Articolul 3
            Prezenta decizie intră în vigoare la data publicării în Jurnalul Oficial al Uniunii Europene.
         
         
            Adoptată la Bruxelles, 19 august 2021.
            
               
                  Pentru Comisie
               
               
                  Președintele
               
               Ursula VON DER LEYEN
            
         
         
            (1)  JO L 211, 15.6.2021, p. 1.
         
            (2)  Regulamentul (UE) 2021/954 al Parlamentului European și al Consiliului din 14 iunie 2021 privind cadrul pentru eliberarea, verificarea și acceptarea certificatelor interoperabile de vaccinare, testare și vindecare de COVID-19 (certificatul digital al UE privind COVID) referitor la resortisanții țărilor terțe aflați în situație de ședere legală sau care au reședință legală pe teritoriul statelor membre, pe durata pandemiei de COVID-19 (JO L 211, 15.6.2021, p. 24).
         
            (3)  Decizia nr. 1082/2013/UE a Parlamentului European și a Consiliului din 22 octombrie 2013 privind amenințările transfrontaliere grave pentru sănătate și de abrogare a Deciziei nr. 2119/98/CE (JO L 293, 5.11.2013, p. 1).
         
            (4)  Recomandarea Consiliului din 21 ianuarie 2021 privind un cadru comun pentru utilizarea și validarea testelor antigenice rapide și pentru recunoașterea reciprocă a rezultatelor testelor pentru COVID-19 în UE (JO C 24, 22.1.2021, p. 1).